CELEX: 32016R0293
Language: fi
Date: 2016-03-01 00:00:00
Title: Komission asetus (EU) 2016/293, annettu 1 päivänä maaliskuuta 2016, pysyvistä orgaanisista yhdisteistä annetun Euroopan parlamentin ja neuvoston asetuksen (EY) N:o 850/2004 liitteen I muuttamisesta (ETA:n kannalta merkityksellinen teksti)

2.3.2016   
            
            
               FI
            
            
               Euroopan unionin virallinen lehti
            
            
               L 55/4
            
         KOMISSION ASETUS (EU) 2016/293,
   annettu 1 päivänä maaliskuuta 2016,
   pysyvistä orgaanisista yhdisteistä annetun Euroopan parlamentin ja neuvoston asetuksen (EY) N:o 850/2004 liitteen I muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon pysyvistä orgaanisista yhdisteistä sekä direktiivin 79/117/ETY muuttamisesta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 850/2004 (1) ja erityisesti sen 14 artiklan 1 kohdan,
   sekä katsoo seuraavaa:
   
               (1)
            
            
               Asetuksella (EY) N:o 850/2004 pannaan unionin lainsäädännössä täytäntöön sitoumukset, jotka on vahvistettu neuvoston päätöksellä 2006/507/EY (2) hyväksytyssä pysyviä orgaanisia yhdisteitä koskevassa Tukholman yleissopimuksessa, jäljempänä ’yleissopimus’, sekä neuvoston päätöksellä 2004/259/EY (3) hyväksytyssä vuonna 1979 tehtyyn valtiosta toiseen tapahtuvaa ilman epäpuhtauksien kaukokulkeutumista koskevaan yleissopimukseen liittyvässä pysyviä orgaanisia yhdisteitä koskevassa pöytäkirjassa, jäljempänä ’pöytäkirja’.
            
         
               (2)
            
            
               Yleissopimuksen liitteessä A (tuotannon ja käytön lopetus) luetellaan kemikaalit, joiden tuotanto, käyttö, tuonti ja vienti olisi kiellettävä ja joiden suhteen olisi toteutettava oikeudellisia ja hallinnollisia toimenpiteitä niiden tuotannon ja käytön lopettamiseksi.
            
         
               (3)
            
            
               Yleissopimuksen osapuolten konferenssi päätti yleissopimuksen 8 artiklan 9 kohdan mukaisesti kuudennessa kokouksessaan yleissopimuksen liitteen A muuttamisesta heksabromisyklododekaanin, jäljempänä ’HBCDD’, sisällyttämiseksi kyseiseen liitteeseen. Kyseiseen muutokseen sisältyy yksittäinen vapautus, joka koski HBCDD:n tuotantoa ja käyttöä rakennuksissa käytettävässä paisutetussa ja suulakepuristetussa polystyreenissä.
            
         
               (4)
            
            
               Yleissopimuksen 22 artiklan 3 kohdan mukaan sen liitteeseen A, B ja C tehdyt muutokset tulevat voimaan vuoden kuluttua siitä päivästä, jolloin tallettaja on ilmoittanut muutoksesta; HBCDD:n osalta kyseinen päivä oli 26 päivä marraskuuta 2014.
            
         
               (5)
            
            
               Asetuksen (EY) N:o 850/2004 14 artiklan 1 kohdan mukaisesti HBCDD olisi mainittava kyseisen asetuksen liitteessä I olevassa luettelossa, jotta kyseisen aineen tuotantoa, käyttöä, tuontia ja vientiä koskeva kielto voidaan panna täytäntöön unionissa.
            
         
               (6)
            
            
               HBCDD on tällä hetkellä mainittu Euroopan parlamentin ja neuvoston asetuksen (EY) N:o 1907/2006 (4) liitteessä XIV olevassa luettelossa, minkä vuoksi sen markkinoille saattaminen ja käyttö 21 päivän elokuuta 2015 jälkeen on mahdollista ainoastaan siinä tapauksessa, että sille on myönnetty lupa asetuksen (EY) N:o 1907/2006 VII osaston mukaisesti tai tällaista lupaa on haettu viimeistään 21 päivänä helmikuuta 2014, mutta lupahakemusta koskevaa päätöstä ei ole vielä tehty.
            
         
               (7)
            
            
               HBCDD:hen 21 päivästä elokuuta 2015 sovellettavien asetuksen (EY) N:o 1907/2006 liitteen VII säännösten vuoksi komissio ilmoitti 25 päivänä marraskuuta 2014 yleissopimuksen tallettajalle yleissopimuksen 22 artiklan 3 kohdan b alakohdan mukaisesti, ettei unioni voi hyväksyä yleissopimuksen liitteen A muuttamista ennen 21 päivää elokuuta 2015. Koska kyseinen ajankohta on nyt ohi, HBCDD olisi sisällytettävä asetuksen (EY) N:o 850/2004 liitteeseen I.
            
         
               (8)
            
            
               HBCDD:n käytölle tai markkinoille saattamiselle myönnetyt luvat olisi rajoitettava yleissopimuksen liitteen A muutoksessa tarkoitetun yksittäisen vapautuksen soveltamisalaan, jolla sallitaan HBCDD:n käyttö ainoastaan rakennuksissa käytettävässä paisutetussa ja suulakepuristetussa polystyreenissä ja sen tuotanto ainoastaan näitä tarkoituksia varten. Koska unioni ei ole saanut asetuksen (EY) N:o 1907/2006 mukaisia lupahakemuksia HBCDD:n käytöstä suulakepuristetun polystyreenin valmistuksessa, tätä käyttötarkoitusta ei enää tulisi sallia.
            
         
               (9)
            
            
               Yleissopimuksen liitteen A muutoksessa ja erityisesti kyseiseen liitteeseen lisätyssä uudessa VII osassa edellytetään myös, että markkinoille saatettava HBCDD:tä sisältävä paisutettu ja suulakepuristettu polystyreeni voidaan tunnistaa helposti merkintöjen avulla tai muulla tavalla koko sen elinkaaren ajan. Kyseinen vaatimus olisi pantava täytäntöön unionissa.
            
         
               (10)
            
            
               Asetuksen (EY) N:o 850/2004 3 artiklassa säädetyn kiellon käytännön soveltamisen ja johdonmukaisen täytäntöönpanon tehostamiseksi unionissa olisi vahvistettava raja-arvo HBCDD:n esiintymiselle tahattomina vierasainejääminä aineissa, valmisteissa ja tavaroissa. Teknologisen kehityksen huomioon ottamiseksi komission olisi tarkistettava kyseistä raja-arvoa kolmen vuoden kuluessa tämän asetuksen voimaantulosta sen alentamiseksi.
            
         
               (11)
            
            
               Asetuksen (EY) N:o 850/2004 liitettä I olisi muutettava, jotta voidaan täsmentää yleissopimuksen 4 artiklan 4 kohdan mukaisesti, että HBCDD:tä koskevan yksittäisen vapautuksen voimassaolo päättyy 26 päivänä marraskuuta 2019, toisin sanoen viisi vuotta yleissopimuksen voimaantulon jälkeen HBCDD:n osalta, ellei unioni ilmoita yleissopimuksen sihteeristölle aikaisempaa voimassaolon päättymispäivää, joka ilmoitetaan yksittäisiä vapautuksia koskevassa rekisterissä.
            
         
               (12)
            
            
               Jotta voidaan mahdollistaa siirtymäaika mukautumiseksi tässä asetuksessa säädettyihin sääntöihin, asetuksen (EY) N:o 850/2004 3 artiklassa säädettyä kieltoa ei tulisi soveltaa HBCDD:tä sisältäviin paisutetusta polystyreenistä tai suulakepuristetusta polystyreenistä ennen tämän asetuksen voimaantulopäivää tai kyseisenä päivänä valmistettuihin tavaroihin ennen kuin tämän asetuksen voimaantulosta on kulunut kolme kuukautta.
            
         
               (13)
            
            
               On tarpeen selventää, että asetuksen (EY) N:o 850/2004 3 artiklassa säädettyä tuotantoa, markkinoille saattamista ja käyttöä koskevaa kieltoa ja tämän asetuksen johdanto-osan 9 kappaleessa tarkoitettua tunnistamista koskevaa vaatimusta ei sovelleta sellaisiin HBCDD:tä sisältäviin tavaroihin, jotka ovat jo käytössä tämän asetuksen tullessa voimaan.
            
         
               (14)
            
            
               Jos HBCDD:n käyttö paisutetusta polystyreenistä valmistetuissa tavaroissa on sallittua asetuksen (EY) N:o 1907/2006 VII osaston mukaisesti, myös HBCDD:tä sisältävien paisutetusta polystyreenistä valmistettujen tavaroiden tuonti ja käyttö olisi sallittava kyseisen luvan voimassaolon kestoaikana.
            
         
               (15)
            
            
               Neuvoston direktiivin 67/548/ETY (5) 29 artiklalla perustettu komitea ei ole antanut lausuntoaan tässä asetuksessa säädetyistä toimenpiteistä, minkä vuoksi komissio antaa kyseisiä toimenpiteitä koskevan ehdotuksen ja ehdotus toimitetaan Euroopan parlamentille. Neuvosto ei käsitellyt asiaa kahden kuukauden määräajassa, josta säädetään neuvoston päätöksen 1999/468/EY (6) 5 a artiklassa, ja komissio toimitti sen vuoksi ehdotuksen viipymättä Euroopan parlamentille. Koska Euroopan parlamentti ei vastustanut ehdotusta neljän kuukauden kuluessa päivästä, jona se toimitettiin ensimmäisen kerran parlamentille, komission olisi nyt hyväksyttävä ehdotus,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 850/2004 liite I tämän asetuksen liitteen mukaisesti.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 1 päivänä maaliskuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 158, 30.4.2004, s. 7.
   
      (2)  Neuvoston päätös 2006/507/EY, tehty 14 päivänä lokakuuta 2004, pysyviä orgaanisia yhdisteitä koskevan Tukholman yleissopimuksen hyväksymisestä Euroopan yhteisön puolesta (EUVL L 209, 31.7.2006, s. 1).
   
      (3)  Neuvoston päätös 2004/259/EY, tehty 19 päivänä helmikuuta 2004, valtiosta toiseen tapahtuvaa ilman epäpuhtauksien kaukokulkeutumista koskevaan vuoden 1979 yleissopimukseen liittyvän pysyviä orgaanisia yhdisteitä koskevan pöytäkirjan hyväksymisestä Euroopan yhteisön puolesta (EUVL L 81, 19.3.2004, s. 35).
   
      (4)  Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).
   
      (5)  Neuvoston direktiivi 67/548/ETY, annettu 27 päivänä kesäkuuta 1967, vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä (EYVL 196, 16.8.1967, s. 1).
   
      (6)  Neuvoston päätös 1999/468/EY, tehty 28 päivänä kesäkuuta 1999, menettelystä komissiolle siirrettyä täytäntöönpanovaltaa käytettäessä (EYVL L 184, 17.7.1999, s. 23).
   
      LIITE
      Muutetaan asetuksen (EY) N:o 850/2004 liite I seuraavasti:
      Lisätään A osaan kohta seuraavasti:
      
         
                     Aine
                  
                  
                     CAS-nro
                  
                  
                     EY-numero
                  
                  
                     Yksittäinen vapautus: käyttö välituotteena tai muu määritetty käyttö
                  
               
                     ”Heksabromisyklododekaani
                     ’Heksabromisyklododekaanilla’ tarkoitetaan: heksabromisyklododekaania, 1,2,5,6,9,10-heksabromisyklododekaania ja sen tärkeimpiä diastereoisomeerejä: alfa-heksabromisyklododekaani; beta-heksabromisyklododekaani; ja gamma-heksabromisyklododekaani
                  
                  
                     25637-99-4,
                     3194-55-6,
                     134237-50-6,
                     134237-51-7,
                     134237-52-8,
                  
                  
                     247-148-4,
                     221-695-9
                  
                  
                     
                                 1.
                              
                              
                                 Tässä kohdassa 4 artiklan 1 kohdan b alakohtaa sovelletaan aineena, valmisteena, tavarana tai tavaran palonsuojatussa osassa esiintyvään heksabromisyklododekaaniin, kun sen pitoisuus on enintään 100 mg/kg (0,01 painoprosenttia), edellyttäen että komissio tarkistaa kyseistä raja-arvoa viimeistään 22. maaliskuuta 2019.
                              
                           
                                 2.
                              
                              
                                 Heksabromisyklodedekaanin käyttö joko sellaisenaan tai valmisteissa rakennuksissa käytettävässä paisutetussa polystyreenissä ja suulakepuristetussa polystyreenissä sekä tuotanto ja markkinoille saattaminen näitä käyttötarkoituksia varten sallitaan, jos kyseiselle käytölle on myönnetty lupa Euroopan parlamentin ja neuvoston asetuksen (EY) N:o 1907/2006 (1) VII osaston mukaisesti tai sitä koskeva lupahakemus on jätetty viimeistään 21 päivänä helmikuuta 2014, mutta lupahakemusta koskevaa päätöstä ei ole vielä tehty.
                                 Heksabromisyklodedekaanin markkinoille saattaminen ja käyttö joko sellaisenaan tai valmisteissa tämän kohdan mukaisesti sallitaan ainoastaan 26 päivään marraskuuta 2019 asti tai asetuksen (EY) N:o 1907/2006 VII osastossa tarkoitetun luvan myöntämispäätöksessä täsmennetyn uudelleentarkastelujakson päättymiseen taikka kyseisen luvan peruuttamispäivään asti, jos kyseinen päivä on aikaisempi.
                                 Sellaisten tavaroiden markkinoille saattaminen ja käyttö rakennuksissa, jotka sisältävät ainesosana heksabromisyklodedekaania ja jotka on tuotettu tässä kohdassa tarkoitetun vapautuksen mukaisesti, sallitaan kuuden kuukauden ajan kyseisen vapautuksen voimassaolon päättymispäivästä. Sellaisia tavaroita, jotka olivat jo käytössä viimeistään kyseisenä päivänä, voidaan edelleen käyttää.
                              
                           
                                 3.
                              
                              
                                 Sellaisten paisutetusta polystyreenistä ja suulakepuristetusta polystyreenistä valmistettujen tavaroiden, jotka sisältävät ainesosana heksabromisyklodedekaania ja jotka on tuotettu 22. maaliskuuta 2016, markkinoille saattaminen ja käyttö rakennuksissa sallitaan 22 päivään kesäkuuta 2016 asti, sanotun kuitenkaan rajoittamatta 2 kohdassa tarkoitetun vapautuksen soveltamista. Niihin sovelletaan 6 kohtaa ikään kuin kyseiset tavarat olisi tuotettu 2 kohdassa tarkoitetun vapautuksen mukaisesti.
                              
                           
                                 4.
                              
                              
                                 Sellaisia tavaroita, jotka sisältävät ainesosana heksabromisyklododekaania ja jotka olivat jo käytössä ennen 22 päivää maaliskuuta 2016 tai saadaan edelleen käyttää ja saattaa markkinoille, eikä niihin sovelleta 6 kohtaa. Tällaisiin tavaroihin sovelletaan 4 artiklan 2 kohdan kolmatta ja neljättä alakohtaa.
                              
                           
                                 5.
                              
                              
                                 Sellaisten paisutetusta polystyreenistä valmistettujen tuontitavaroiden, jotka sisältävät ainesosana heksabromisyklodedekaania, markkinoille saattaminen ja käyttö rakennuksissa sallitaan 2 kohdassa tarkoitetun vapautuksen voimassaoloajan päättymispäivään asti, ja niihin sovelletaan 6 kohtaa ikään kuin kyseiset tavarat olisi tuotettu 2 kohdassa tarkoitetun vapautuksen mukaisesti. Sellaisia tavaroita, jotka olivat jo käytössä viimeistään kyseisenä päivänä, voidaan edelleen käyttää.
                              
                           
                                 6.
                              
                              
                                 Paisutettu polystyreeni, jossa on 2 kohdan vapautuksen mukaisesti käytetty heksabromisyklododekaania, on voitava tunnistaa merkintöjen avulla tai muulla tavalla koko sen elinkaaren ajan, sanotun kuitenkaan rajoittamatta aineiden ja seosten luokitusta, pakkaamista ja merkintöjä koskevien unionin muiden määräysten soveltamista.
                              
                           
               
      
         (1)  Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).”